SHANNON BREAM

MATKY A DCÉRY V BIBLII

POSOLSTVO VIERY DEVIATICH BIBLICKÝCH RODÍN

Ukážka z elektronickej knihy

THE MOTHERS AND DAUGHTERS OF THE BIBLE SPEAK

Copyright © 2022 by Shannon Bream

Slovak edition published by arrangement with Broadside Books, an imprint of HarperCollins Publishers.

All rights reserved.

Translation © Martina Šturcelová 2022

Cover design: Zuzana Ondrovičová

Cover photograph © Kerstin Marinov / Trevillion Images

Slovak edition © Vydavateľstvo Motýľ 2022

www.vydavatelstvomotyl.sk

Tlač: TBB, a. s., Banská Bystrica

ISBN: 978-80-8164-313-2

Vytvorenie elektronickej verzie Dibuk, s. r. o., 2022

Pre Jouettu:

matku s nezištnou oddanosťou, hlbokou vierou, večnou radosťou

a s trochou šibalstva. Som nesmierne rada, že som sa vydala za tvojho syna

a môžem ťa tiež oslovovať mama.

Hľa, robím čosi nové,

teraz to klíči, či to nebadáte?

Áno, urobím cestu na púšti

a rieky na pustatine.

Kniha proroka Izaiáša 43:19

ÚVOD

Zažili ste to už niekedy? Mali ste pocit, že všetko, čo sa cez deň udeje, brzdí váš rast a plány? Mne sa to stalo v roku dvetisícdvadsaťjeden a to, čo som sa pritom naučila, je jadrom tejto knihy. Občas je ťažké sústrediť sa na to, čo je nad nami, keď máme pocit, že okolnosti na zemi sa nás cielene usilujú obrať o šťastie. Lenže všetko, čo sa nám v živote deje, má svoj zmysel.

Bolo skoro ráno. V sobotu večer ma čakala akcia stovky kilometrov od domova. Vyliezli sme z postele, vybrali sa na letisko a nasadli do lietadla, ktoré malo odlet o trištvrte na osem. Nebolo to pre mňa ľahké, keďže po práci sa zvyčajne nedostanem do postele skôr ako o pol tretej nad ránom. Po prebudení som si dala na seba ležérne oblečenie a umyla si zuby. Na viac som sa nezmohla. V lietadle nás však privítal nepríjemný oznam. „Potrebujeme vyriešiť drobné technické problémy, no čoskoro vzlietneme.“

Musím sa k niečomu priznať. S obľubou sa hrám na súkromnú cestovnú kanceláriu. Nielenže rada cestujem, ale pred dokončením svojich plánov zvyčajne preskúmam všetky možnosti. Takže keď som začula o meškaní, ihneď som začala pátrať, ako by sme sa mohli na akciu dopraviť včas. Na miesto nášho prestupu malo čoskoro letieť aj iné lietadlo, no museli by sme sa vzdať aktuálneho letu a riskovať, či nám príde aj batožina. Hodili sme si teda kockou. Po niekoľkých tesných situáciách a otravných meškaniach sme nakoniec bezpečne pristáli v cieli.

Ostávalo nám málo času, ale bola som presvedčená, že si ešte stihnem upraviť vlasy, namaľovať sa a vytiahnuť svoju tajnú zbraň – čierne nekrčivé šaty. Mimochodom, hádajte, ako dopadla naša batožina. Asi už tušíte, na čo narážam. Panika narastala. Dopracovali sme sa iba ku kufru s plaveckými potrebami. Na pódium som zrejme nemohla vyjsť v plavkách a plážovej sukni.

Na letisku nám povedali, že naša batožina s veľkou pravdepodobnosťou priletí ďalším spojom z letiska, na ktorom sme prestupovali. Podľa mojich výpočtov by som si stihla v nejakej drogérii nakúpiť aspoň základné šminky, no stále to vyzeralo na vystúpenie v teplákoch. Bola som nevyspatá a blízko psychického zrútenia. Navyše, spoločnosť, od ktorej sme si prenajali auto, nám ho nevedela poskytnúť, aj keď sme mali rezerváciu.

Po tridsaťminútovom meškaní sme nakoniec odfičali do drogérie, tam som hodila do košíka tónovací krém na tvár, lícenku, suchý šampón na mastné vlasy. Čokoľvek, čo by pomohlo. Ostalo nám ešte dosť času, aby sme sa vrátili na letisko a overili si, či sú dva chýbajúce kusy batožiny naozaj na ceste nasledujúcim lietadlom.

Prvou dobrou správou dňa bolo, že dorazili! Dupli sme na plyn a v aute som sa pustila do úpravy tváre. Keď sme dorazili do kostola, pastor a jeho manželka k nám boli nesmierne milí. Celý deň sa za nás modlili, aby sme zvládli všetky nepríjemnosti a komplikácie. Zmierila som sa s verziou uhladeného vrkoča, navliekla sa do nekrčivých šiat a rýchlo sme sa pomodlili.

Pred mojím prejavom vystúpili na pódiu tri ženy a porozprávali svoje osobné príbehy o strate a o tom, ako im Boh ukázal svoju slávu a vynahradil tak obrovské utrpenie, ktoré prežili. Pri každej zmienke o ich zraniteľnosti a bolesti som mala pocit, akoby mi ktosi vrážal nôž do srdca. Celý deň som bola nahnevaná. Na všetkých a na všetko. Hnevalo ma, že sa mi skrížili všetky plány. Chcela som vedieť, prečo mi Boh vložil do cesty také okolnosti, keď som bola vyčerpaná a prišla som najmä preto, aby on vynikol. Prečo mi nedoprial, aby som vynikla ja? Nemala som pritom na mysli vyniknúť vďaka maličkostiam z drogérie! Veď ako som mala pomôcť vyniknúť jemu, ak som nevynikla ja?

Au. Sedela som v kostolnej lavici, pred očami sa mi prehrával celý deň. Vtom som pochopila.

Hlavným poslaním toho dňa nemalo byť vystúpenie na pódiu v dokonalom pokoji bez rozrušenia, ale pochopenie, že som sa celý deň zameriavala na nesprávne veci. Akcia v kostole bola o ženách, ktoré prežili alebo práve prežívali stratu. Prečo som si myslela, že tváriť sa ako človek bez akýchkoľvek problémov je najvhodnejším spôsobom, ako spolu so všetkými zažívať Božiu milosť? Keď ma pastor predstavil a publiku porozprával, aký ťažký deň mám za sebou, mala som slzy v očiach. Celý deň so všetkými mrzutými sklamaniami bol vlastne hlavnou lekciou. Pán mi doprial jazdu na horskej dráhe, aby sa moje srdce lepšie naladilo na to, čo chcel cezo mňa povedať. Nešlo o mňa, ale oňho a o ženy, ktoré miloval. O pokornú zraniteľnosť, úprimnosť a otvorenosť.

V Svätom písme sa o tom píše tiež. Cesta je súčasťou procesu. To, čo vyzerá ako meškanie k príjemnému cieľu, je nevyhnutnou, potrebnou etapou. Dokonca aj Ježiš nám to pripomína v Evanjeliu podľa Matúša (Mt 3:13 – 4:25). Na začiatku Ján Krstiteľ krstí Ježiša.

Hneď po krste vystúpil Ježiš z vody. V rovnakej chvíli sa roztvorilo nebo a Ježiš videl, ako naňho zostupuje Duch Svätý v podobe holubice. Hlas z neba povedal: „Toto je môj milovaný Syn, v ktorom som našiel zaľúbenie.“ (Mt 3:16 – 17)

Fíha! Boh osobne prehovoril z neba a každému dal jasne najavo, že Ježiš je jeho syn. Viete si predstaviť vhodnejšiu chvíľu na začatie jeho pastoračnej činnosti? Nebolo by najlepšie vrhnúť sa po krste a nebeskom vyhlásení rovno do ulíc a pustiť sa do zázrakov?

Ibaže to nebol plán. Namiesto toho sa po Ježišovom krste udialo niečo úplne iné.

„Nato Duch viedol Ježiša na púšť, aby ho tam diabol pokúšal. Ježiš sa postil štyridsať dní a štyridsať nocí, až napokon celkom vyhladol.“ (Mt 4:1 – 2)

Ježiš sa najprv ocitol na akejsi odbočke, ktorá preverila všetky hranice jeho ľudskej mysle aj tela, ktoré si vybral. V nasledujúcich veršoch vidíme, ako ho diabol opakovane zvádza, pokúša, podpichuje. Ježiš bol dlhé týždne sám. Hladný, smädný. Trýznil ho nepriateľ. Bol to aj náš nepriateľ. Kedykoľvek to celé mohol odvolať. On však ostal neoblomný, citoval Sväté písmo a poctivo si plnil bolestnú pozemskú úlohu, ktorú dostal. Na konci tohto mučivého obdobia skúšok kázal a zhromaždil okolo seba mužov, z ktorých sa neskôr stali jeho učeníci. Štvrtá kapitola Evanjelia podľa Matúša sa končí takto:

„Ježiš chodil po celej Galilei a učil v ich synagógach. Kázal evanjelium o kráľovstve a uzdravoval každý neduh a každú chorobu medzi ľuďmi. Chýr o ňom sa rozšíril po celej Sýrii. Prinášali k nemu všetkých chorých, postihnutých rôznymi neduhmi a utrpením, posadnutých, námesačných a ochrnutých. A on ich uzdravoval. Išli za ním mnohé zástupy z Galiley a Desaťmestia, z Jeruzalema, Judska a Zajordánska.“ (Mt 4:23 – 25)

Pre nášho Nebeského Otca nie je nič prekvapením. Hneď ako Ježiša verejne uznal za svojho syna, Duch Svätý ho odviedol do skutočnej divočiny. Až po štyridsiatich dňoch a nociach smel nastúpiť na svoju pastoračnú púť medzi ľudí. Jeho intenzívne trápenie a fyzický stres neboli iba náhodnou komplikáciou. Všetko zapadalo do plánu. Bola to očista ohňom.

Rovnaký princíp nájdete v tejto knihe v príbehoch matiek a dcér. Často to bude vyzerať, že v živote zišli z cesty. Niekedy je veľmi ťažké pochopiť utrpenie, ktoré si k nim našlo cestu. Možno je to tak aj u vás. Všetky zvraty však majú v Božích očiach význam, obzvlášť tie neočakávané. Jozef to tiež povedal svojim bratom, ktorí sa ho pokúsili zabiť a ktorých on neskôr zachránil, keď potrebovali:

„Vy ste proti mne osnovali zlo, Boh to však obrátil na dobro, aby sa stalo tak, ako je dnes, aby som zachránil životy mnohým ľuďom.“ (Gn 50:20)

Prajem vám, aby ste našli rovnakú pravdu, ktorá je ukrytá v životoch žien na stranách tejto knihy aj vo svojom živote.

Matky a dcéry

Matky nás chránia ako prvé, už keď sa pripravujeme na príchod na tento svet. Mnohé z nich sa modlia za svoje deti ešte predtým, než im dajú meno, vysnívajú si pre ne život. Prvotné puto medzi matkou a dieťaťom je tajomné a jedinečné. Trvá celý život. Preto býva obzvlášť ťažké, keď sa cesta, ktorú našim deťom vyberie Boh, odchyľuje od našich prianí.

V tejto časti knihy si povieme niečo o statočných matkách, ktoré utrpeli obrovskú stratu. Nezabudneme však ani na odvahu smelých dcér. Budeme svedkami zväzkov, ktoré presahujú hranice pozemského materstva. Tieto nádherné spojenia môžu poslúžiť ako inšpirácia pre ženy, ktoré považujeme za svoje duchovné matky či dcéry.

Boh obdaroval Jókebed, Mirjam, Noémi, Rút, Alžbetu a Máriu posvätnou odvahou, aby mohli kráčať v ústrety jeho plánom, aj keď boli prekvapivé. Tieto ženy našli silu vo svojich vzťahoch a navzájom sa povzbudzovali v hlbokej viere a dôvere v plány nášho Nebeského Otca. Inšpirujme sa ich oddanosťou, vernosťou a neochvejnou vierou, že Boh konal všetko prostredníctvom ich života pre svoje dobro.

JÓKEBED A MIRJAM

Kniha Genezis 37, Kniha Genezis 39 – 45:15, Kniha Exodus 1 – 4:17, Kniha Exodus 15:20 – 21

TEMNÝ SVET

Kniha Genezis je plná matiek! Či už je to Eva, Sára, Rebeka, Ráchel alebo Lea, materstvo hrá v raných biblických príbehoch kľúčovú rolu. Pri máloktorej matke však vidíme, že by sa so svojimi deťmi navzájom ovplyvňovali. Z matiek spomínaných v Knihe Genezis mala dcéru iba Lea. Až v Knihe Exodus sa stretávame s prvou dvojicou matka – dcéra, ktoré mali medzi sebou aktívny vzťah. Jókebed a Mirjam. V istom zmysle sú v tejto časti knihy jedinou dvojicou matka – dcéra. Ostatné, ktorým sa budeme venovať, spojilo manželstvo (Rút a Noémi) alebo boli sesternice (Alžbeta a Mária).

Kniha Exodus predstavuje celú silu a krásu puta medzi matkou a dcérou, rovnako ako nám pripomína význam Božieho vzťahu k svojmu ľudu z Izraela. Múdrosť Biblie odhaľuje oba tieto zázraky naraz. Príbeh dôverného vzťahu Boha k svojim ľuďom, nielen k Abrahámovi a jeho rodine alebo k Jákobovi a jeho synom, ale ku všetkým Izraelitom, sa začína práve tu, putom lásky medzi matkou a dcérou.

Koniec ukážky